**JEGYZŐKÖNYV**

**Készült 2011-05-23-án a Sóskúti Víziközmű Társulat Küldöttgyűlésén, 2038 Sóskút Szabadságtér 1. sz. alatt**

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve):

**INTÉZŐ BIZOTTSÁG: Jónás József az Intéző Bizottság elnöke, Kuzselné Schóber Ágnes, König Ferenc**

**ELLENŐRZŐ BIZOTTSÁG: Kalmárné Farkas Magdolna, Mészáros József, Kövesdiné Kiss Marianna**

**KÜLDÖTT TAGOK: Ábel Julianna, Károly József, Mátrai Miklós, Papp Istvánné, Városi Jánosné, Ottinger László**

**MEGHÍVOTTAK: Újházy Miklós Jegyző, Halbauer Lőrinc – a Társulat könyvelője**

**JELEN VAN MÉG:** a Sóskúti Tükör című újság tudósítója (Szabó Lajosné sóskúti lakos)

**Napirendi pontok:**

1. **A 2010. éves beszámoló elfogadása**
2. **A 2011. évi üzleti terv elfogadása**
3. **A jelenleg nem fizetőkkel kapcsolatos feladatok kidolgozása, szankciók megállapítása, az új belépőkkel kapcsolatban, az Intéző Bizottság felhatalmazása, hogy döntést hozhasson**
4. **Egyebek**

**Jónás József, az Intéző Bizottság elnöke** köszönti a megjelenteket, megállapítja, hogy a gyűlés határozatképes. Megnyitja a gyűlést, felkéri Kuzselné Schóber Ágnest a jegyzőkönyv hitelesítésére. Ismerteti a Küldöttgyűlés napirendi pontjait, és szavazásra teszi fel azokat.

**A Küldöttgyűlés a javasolt napirendi pontokat elfogadta, egyhangúan megszavazta.**

**Jónás József:** Kérdezem a jelenlévő Jegyző urat, hogy a küldötteken és meghívottakon kívül más részt vehet-e a társulat küldöttgyűlésén, pl. a jelenlévő tudósító?

**Újházy Miklós**: Szerintem nincs akadálya, mint a társulat tagja, érdeklődőként részt vehet.

**Jónás József:** A 2010. évi beszámoló két részből tevődik össze:

- Az első rész az üzleti beszámoló, amelyben a Takarékszövetkezetnél vezetett főszámlánk éves pénzforgalma kerül bemutatásra, tételesen, kiadás típusokra bontva, a költségek kimutatását a csatolt melléklet tartalmazza.

-A második rész a kimutatott tételekhez a kiegészítő szöveges magyarázatot tartalmazza, a könnyebb átláthatóság kedvéért az első három mellékletben kimutatásra kerülnek a 2009. és 2010. év első félévének tagi befizetései, valamint az első 15 hónap Fundamenta kötelezettségei és teljesített átutalásai, és a 4.sz melléklet pedig a teljes 2010 év teljes pénzforgalmának a bemutatása.

Az üzleti beszámolót, a 2011. évi üzleti tervet, a könyvelő által elkészített mérleget az Ellenőrző Bizottságnak átadtam, amelyre a Bizottságok tagjaihoz is elektronikusan elküldött Jegyzőkönyvben foglaltak állást.

Az Ellenőrző Bizottság 1/2011 sz. Jegyzőkönyvében, amelyben nem javasolják a 2010-es évi mérleg és beszámoló elfogadását, megállapította, hogy a könyvelő által elkészített mérleg egyes tételei nem értelmezhetőek számukra, kitérnek a tagi befizetések nyilvántartásának hiányosságaira.

Megjegyzem, hogy a tagi befizetések nyilvántartása naprakész, rendelkezésre állt és jelenleg is bármikor ellenőrizhető, a könyvelést érintő szakmai vitákba nem tudok beleszólni, ezért felkérem az érintetteket, hogy beszéljék meg az eltéréseket, ha ilyen van, tisztázzák, észrevételeiket konkrétan fogalmazzák meg, és lehetőség szerint keressünk megoldást a felvetett kérdésekre.

**Mátrai Miklós**: A befizetések nyilvántartása valóban nem pontos, nekem személy szerint egy havi befizetésem hiányzik az első 15 hónapból, a Takarékból kértem a hiányzó bankszámlakivonatokat, hogy igazolni tudjam a befizetéseimet.

**Jónás József:** Ezeket tisztázni kell, nem egyedüli jelenség, akik eddig bejöttek és igazolták a befizetéseiket, azoknál jóváírtuk a hiányzó összegeket, az egyenlegközlők kiküldésével többek között ezeket a hiányosságokat is kiküszöböljük.

**Károly József:** Akkor ezek szerint, ha hiányzó befizetések vannak, a 2009. évről nincs pontos nyilvántartás.

**Jónás József: Nyilvántartás** van róla, de vannak beazonosítatlan befizetések, amelyre ki is tértem a beszámolóban, a pontos összeg megjelölésével, ez az összeg folyamatosan csökken azzal, hogy az egyenlegközlők kiküldése óta folyamatosan jelentkeznek, azok, akiknél eltérések mutatkoznak.

**Papp Istvánné**: Ez a 2009-t érintő probléma mennyire befolyásolja a következő évet? Ha nem rakjuk rendbe, akkor végig magunkkal cipeljük, és soha sem fogjuk tisztázni.

**Mészáros József**: Ha valami rossz alapokra épül, tudjuk mit jelent, a 2009. es év nem lett rendbe rakva a tavalyi beszámolóig és azóta sem, így a nyilvántartás nem átlátható, a pontosságáról ne is beszéljünk. A jelenlegi nyilvántartást meg lehet nézni, követhető, pontos. De ez még nem oldja meg az ezt megelőző időszak hiányosságait. Csak a saját családomban egyik szerződésre kevesebb lett utalva, ráadásul késve, ezekre a késedelmes utalásokra a hiányzó kamatot, állami támogatást ki fogja kiegyenlíteni. És ez csak egy a sok közül.

**Jónás József:** Ilyen hibák sajnos előfordultak, ezt nem is tagadtuk. Ennek már egy évvel ezelőtt felsoroltuk az okait. Ezért is kértük az egyenlegközlőkben, hogy jelezzék, ha eltérés mutatkozik, mert így tudjuk biztosan azonosítani a 2009-ban használni kívánt program hibái miatt félre csúszott utalásokat. Szerencsére mára már csak kb. 50 db. befizetés maradt, a közel 10.000 befizetésből, amelyek azonosítása bizonytalan.

**Mészáros József:** Engem a 2009. év érdekel, egy rosszul végzett munka eredménye, ami sajnos kifizetésre került.

**Kőnig Ferenc**: Már megint a 2009. évről beszélünk, én felajánlottam a segítségemet, a feleségem ingyen segített volna, de ti nem fogadtátok el. A mostani nyilvántartás pontos, jól működik, tehát rendben van.

**Mészáros József:** Nagyon örülök, hogy végre működik és rendben van, de amint már mondtam és továbbra is hangsúlyozom, a 2009. év ettől még nincs rendben.

**Jónás József**: A 2009. nyilvántartása rendbe van azzal az eltéréssel, ami a beazonosítatlan befizetésekből adódik, és ami a beszámolóban szerepel, de amint már mondtam az is tisztázódik idővel.

**Kalmárné Farkas Magdi**: Ezek után kérdezem én a tisztelt jelenlévőket, hogy a főkönyv és a mérleg rendben van-e és a valóságnak megfelel-e? A mérlegben a rövid lejáratú kötelezettség (RLK) 641.000 Ft. Megítélésem szerint a RLK a mi esetünkben, a bérekből, járulékokból és a Fundamenta kötelezettségekből tevődik össze. Szeretném megkérdezni a könyvelőt, hogy a mérlegben feltüntetett rövid lejáratú kötelezettség milyen összegekből (kötelezettségekből) tevődik össze.

**Jónás József**: A 2010 végén fennálló kötelezettséget a Fundamenta felé mi adtuk meg Lőrincnek, ezért ha tévesen adtuk meg, mert valamit félreértettem, nem ő a hibás.

**Kalmárné Farkas Magdi**: Rosszak a számszaki adatok, örültünk, ha találtunk a főkönyv és a beszámoló között hasonlóságot, így mi nem javasoljuk elfogadni a 2010-es beszámolót. A mi dolgunk, mint Ellenőrző Bizottságnak nektek javaslatot tenni, ti pedig eldönthetitek, hogy elfogadjátok-e vagy sem. Amint hallom most derül ki, hogy a kötelezettség sem jó, a mérleg szerinti eredményt is kiszámoltam valaki segítségével és az sem jó.

**Halbauer Lőrinc:** A Számviteli törvényből kiindulva az Ellenőrző Bizottság jegyzőkönyvében megállapított főkönyvi időszakkal kapcsolatban, elmondanám, hogy minden főkönyvi kivonatnak van egy nyitója és egy zárója, ami 0-tól indul és így a teljes 2010-es évet tartalmazza, ezért megy el 13-ig. Az említett 2000 éves eredmény az a 2009 év, már kijavítottam.

**Kalmárné Farkas Magdi**: És akkor miért ezt kaptuk a kezünkbe?

**Halbauer Lőrinc**: Átküldtem a kijavítottat is.

A 2010. éves beszámolója, mérlege hiteles, ha az analitikus nyilvántartás nem történt meg vagy nem volt pontos, ez nem befolyásolja a mérleget, ugyanis a könyvelést a bankszámla kivonatok alapján végeztem el, tételesen átnézve mindegyiket, így a tényleges tagi befizetések alapján készült a mérleg.

**Kalmárné Farkas Magdi:** A Küldöttek feladata eldönteni, hogy elfogadják-e vagy sem, mi a javaslatunkat megtettük és a továbbiakban is tartjuk magunkat ahhoz, hogy a beszámoló nem elfogadható.

**Mátrai Miklós**: Miért nem lehetett ezt előtte megbeszélni, a szakmai kérdésekhez mi nem tudunk hozzászólni, előtte kellett volna az Ellenőrző Bizottságnak és a könyvelőnek leülni és egyeztetni.

**Kalmárné Farkas Magdi**: Amint már mondtam, mi ezen az anyagon már átrágtuk magunkat, nincs mit egyeztetni, megyünk tovább 2011-be, az alapok még mindig nem jók, és erre épül a mérleg, de majd a Küldöttgyűlés dolga eldönteni, hogy elfogadja vagy sem.

**Mészáros József**: Én tartom magamat ahhoz, hogy a 2009 év nem jó, ez nem a Lőrinc dolga, nem az ő munkájával van gond. Azt szeretném megkérdezni, hogy ügyviteli munkára mennyit fizettünk ki 2010-ben? Ez nem etikus, ugyanis megkérdeztem, hogy az utolsó két hónapban kifizették-e a vállalkozásban elvállalt és el nem végzett munkát, erre most azt látom, hogy összesen 7 havi lett átutalva.

**Jónás József**: Ez azért van, mert, egy havi a 2009. decemberi, és 2009-ben március 1-étől kötöttünk szerződést, így 2009-ben 10 havi kifizetés illette meg őket, ez az éves beszámolókban benne van.

**Mészáros József**: Ezt az Ellenőrző Bizottság nem tartja elfogadhatónak, részemről nem vagyok hajlandó ezt így elfogadni.

**Kuzselné Schóber Ágnes**: És most mi lenne a megoldás?

**Károly József**: Most itt ülünk mi küldöttek, az Ellenőrző Bizottság azt mondja, hogy nem jó, a könyvelő azt mondja, hogy jó a beszámoló, így a Küldöttgyűlés nem tud dönteni, ezt a gyűlést megelőzően kellett volna leülni az Ellenőrző Bizottságnak és a könyvelőnek ezeket a szakmai kérdéseket tisztázni.

**Papp Istvánné**: De hát a 2009. évvel van gond, ha jól értem ezt kell tisztázni.

**Kőnig Ferenc**: Még egyszer ismétlem, mi felajánlottuk a segítségünket az első 15 hónap adminisztrációjának rendbetételére, de ti nem fogadtátok el.

**Kalmárné Farkas Magdolna**: Ezért a munkáért mi fizettünk, a befizető tagok pénzéből, rég ki lett fizetve és még mindig azon vitatkozunk, hogy nem lett elvégezve.

**Kőnig Ferenc:** A lányokat csak hitegettük egy programmal…

**Mészáros József**: Ez a laptop itt van 2009 óta, és mint kiderült már nem kellett semmiféle program, most sem egy program oldja meg a feladatokat.

**Kuzselné Schóber Ágnes**: Én most itt nagyon rosszul érzem magam, ugyanis és csapat munka szellemében, most azt sem tudom, melyik oldalon vagyok. Úgy érzem, hogy csak egymásra mutogatunk, de nem tudunk előre haladni, és addig ameddig nem tudunk valahogyan egy irányba haladni, egymás munkáját segíteni, addig ez a csapat munka nem fog megvalósulni, nem lesz békesség. Olyan mintha egymás ellen dolgoznánk, miközben egy hajóban evezünk. Valóban egyeztetni kellett volna előbb, nem pedig a falu felé propagálni, hogy itt semmi sem működik jól.

**Kalmárné Farkas Magdi**: Mi a szükséges lépéseket megtettük és minden tiszteletem a Jónás Józsié, senki ellen sem szóltunk és semmit sem propagáltunk, viszont itt 900 ember pénzéről van szó, aminek utolsó forintig meg kell lennie.

**Kövesdiné Kiss Marianna:** A jegyzőkönyvet a küldöttgyűlésnek szántuk, nem a településnek, építő szándékkal tettük, ha pedig bármilyen anyagot megjelentetnének erről a gyűlésről, akkor a szerzőnek kérnie kell a küldöttgyűlés jóváhagyását, annak érdekében, hogy az elhangzottaknak megfeleljen.

Tehát javaslatainkat építő szándékkal tettük, az ügyviteli munka díja kifizetése megtörtént, ezért ezt a munkát nem Jónás Józsinak kell elvégezni, sem pedig Kőnig Ferenc feleségének vagy a küldöttgyűlésnek.

**Jónás József:** Én a szerződött ügyviteli dolgozóktól átvett anyagokat ellenőriztem le, amit pluszban találtam, azt hozzáadtam, a munkát nem én végeztem el. Én ezt a leellenőrzött anyagot az Ellenőrző Bizottságnak átadtam hónapokkal ezelőtt, amivel kapcsolatban semmiféle kérdést, észrevételt nem kaptam.

**Mészáros József:** Le lett írva, hogy mi a probléma, 4 darab jegyzőkönyvet írtunk és el is küldtük mind a négyet, tehát rég elmondtuk, hogy mi nincs rendben.

**Jónás József:** Azt már egy évvel ezelőtt is elmondtam, hogy a „ki a felelős?” kérdés nem oldja meg a problémát. Nyilván én vagyok a felelős, de megkérek mindenkit, hogy nézzen magába ez ügyben.

**Kalmárné Farkas Magdi:** Mi itt 900 ember pénzéért felelünk, és véleményem szerint 1 forintnyi különbözet sem lehet.

**Jónás József**: Egyetértek és nem is hiányzik! A nyilvántartást kell ezek szerint az Ellenőrző Bizottság számára elvárt, vagy érthetőbb formába hozni. Ezen leszünk!

**Károly József:** Ezek után mi hogyan döntsünk?

**Mátrai Miklós:** Hamájus 31. a határidő mégiscsak le kellene adni**.**

**Kövesdiné Kiss Marianna:** Javaslatot teszek a megoldásra, ezt a feladatot itt együtt úgy sem tudjuk megoldani, azt javaslom külön pénzügyi finanszírozás mellett adjunk megbízást arra, hogy a 15 hónapot Márti dolgozza fel, ez ugyan nem az ő dolga lenne, viszont ezt egy embernek kellene átlátni.

**Jónás József**: Aki ezzel egyetért, kérem, kézfelemeléssel jelezze.

**A küldöttgyűlés 2 tartózkodás mellett, többségi szavazással a javaslatot elfogadta.**

**Kulcsár Márta:** Ezt határidőre semmiképpen nem tudom vállalni, ez 15 hónap munkája, több ezer tétel beviteléről van szó, át kell gondolnunk és meg kell beszélnünk, valamilyen megoldást biztosan találunk.

**Károly József**: Elnök Úr tegyen javaslatot, a beszámolót azzal a feltétellel fogadjuk el, hogy a 2009. év is rendbe lesz téve.

**Jónás József:** Lőrinc, tőled kérdezem, hogy ez bármiben befolyásolja-e a mérleget, a 2010. év eredményét, a lehetséges módosítások miatt vissza kell-e nyúlni a 2009-es évre, annak mérlegét kell-e módosítani?

**Halbauer Lőrinc**: Nem kell visszamenőleg a mérleget módosítani, ugyanis amint már mondtam a bevételek az eredmény kimutatásban benne vannak, és ezek a bevételek függetlenül az analitikus nyilvántartástól (tagi befizetések nyilvántartása) a bankszámla kivonatok alapján, tételenként átnézve kerülnek könyvelésre, az esetleges tévedések az analitikus nyilvántartásban nem befolyásolják a mérleget. A jelenlegi mérlegbe a Fundamenta felé való kötelezettséget természetesen ki lehet még javítani.

**Jónás József: Tisztelt küldöttek, szavazásra bocsátom az első napirendi pontot, elfogadják-e a 2010-es évi beszámolót?**

**A küldöttek 9 Igen szavazattal, és 3 Nem szavazattal, többségi szavazással elfogadják a 2010. évi beszámolót.**

**Jónás József: A 2011. évi üzleti tervet elfogadják-e?**

**A küldöttek egyhangúan megszavazták, elfogadták a 2011. évi üzleti tervet.**

**Jónás József: A harmadik napirendi pontban kérem a Küldöttek felhatalmazását az Intéző Bizottság részére, a nem fizetőkkel, illetve az új belépőkkel kapcsolatos feladatok ellátására, a befizetendő összegek meghatározására, a Fundamenta által javasolt módozatokat figyelembe véve.**

**A javaslatot szavazásra teszi fel, megállapítja, hogy a gyűlés egyhangúan megszavazta.**

**Papp Istvánné**: Egy kérdésem lenne, ami nem tartozik a mai nap témájához, mégpedig a csatorna beruházással kapcsolatos pályázatról lenne szó, mit tudunk, hol tart az ügy?

**König Ferenc:** Amint lehetőség lesz, a beadási ablakot megnyitják, be fogjuk nyújtani ismét a pályázati anyagot, közben folyamatosan figyelünk és várjuk a lehetőséget, egyelőre ennyit tehetünk. Annyit tudunk, hogy az elbírált pályázatok esetében is akadoznak a kifizetések, vannak olyan nyertes pályázatok, amiket 1-1,5 éve elbíráltak, de a pályázati pénzek kifizetése még mindig nem történt meg. Amint értesítenek, hogy megnyílik a pályázati lehetőség, vagy valamit megtudunk, rögtön élni fogunk a lehetőséggel.

**Jónás József:** - A mai gyűlés napirendi pontjait megtárgyaltuk, megszavaztuk, köszönöm, hogy megjelentek, ha semmi más kérdés nincs, a mai ülést berekesztem.

-kmf-

Jónás József

Intéző Bizottság Elnöke

A jegyzőkönyvet hitelesítette: Kuzselné Schóber Ágnes

A jegyzőkönyvet készítette:

Kulcsár Márta